123 SAUK-werkers afgedankSAUK-gebou in Kaapstad Foto: Maroela Media Die SAUK het Dinsdag gesê 123 werknemers is vir oneerlike gedrag afgedank wat met bedrog oor ŉ mediese skema verband hou. Kaizer Kganyago, woordvoerder van die SAUK, het gesê die afdanking van 123 werknemers sal “met onmiddellike effek” in werking tree ná ŉ ondersoek oor bewerings van bedrog. “Die uitslag van die onderskeie sake het die SAUK genoop om die werknemers se kontrakte te kanselleer, aangesien ŉ skuldigbevinding aan oneerlikheid in ŉ baie ernstige lig beskou word,” het hy gesê. Kganyago het gesê 200 werknemers is aanvanklik in die bedrog geïmpliseer. Die SAUK het verlede jaar gesê die 200 werknemers het na bewering met mediese praktisyns saamgespan om die uitsaaier se mediese fonds, wat deur Medscheme bedryf word, te bedrieg. Die ondersoek het egter aan die lig gebring dat slegs 123 persone skuldig is aan oneerlike gedrag. Hlaudi Motsoeneng, hoof bedryfsbeampte van die SAUK, het gesê die openbare uitsaaier bly verbind daartoe om korrupsie en bedrog uit te roei en dat sulke sake ernstig hanteer word.